
     Forord
    
   

   
    «Ingen kommer undan politiken»
   

   
    Marie Bergman, 1977
   

   
    Denne boka er et produkt av mange års arbeid der brukermedvirkning på ulike måter har stått i fokus. Fra midten av 1990-tallet og framover har vi hatt flere prosjekter relatert til funksjonshemmede der brukerperspektivet har stått sentralt, ikke minst knyttet til ordningen med
    
    
    
     brukerstyrt personlig assistanse
    
    (
    
    
    BPA). I forskningsrådsprosjektet «Making user participation work – from policy to practice» (2014–2019) ble perspektivet utvidet til å gjelde ulike målgrupper med behov for tjenester (hjelpetrengende eldre, personer med utviklingshemming og personer med psykiske lidelser). Vi har videre studert medvirkning på systemnivå gjennom prosjekter om brukerrepresentasjon i råd og utvalg, og vi har hatt prosjekter der fokus har vært satt på brukermedvirkning i profesjonsutdanningene og i forskning. Empiri fra disse prosjektene kan gjenfinnes i noen av kapitlene.
   

   
    Måten vi har nærmet oss brukermedvirkning på, gjenspeiles i boka. Jan Andersen har først og fremst jobbet med brukermedvirkning ut fra et tjeneste- og systemperspektiv og har skrevet kapittel 8 og 10. De andre kapitlene er skrevet av Ole Petter Askheim. Han har vært opptatt av begreper og diskurser og jobbet med brukermedvirkning ut fra et individuelt brukerperspektiv og sett fra tjenesteyterne på «bakkenivå». Han har videre vært opptatt av brukermedvirkning i utdanning og forskning. Selv om vi har hovedansvaret for hver våre deler av boka, har vi diskutert og kommentert hverandres tekster. Til sammen håper vi framstillingen gir et bredt bilde av hvordan brukermedvirkning kan forstås og hvilke utfordringer og dilemmaer det kan innebære i praksis.
   

   
    Spørsmålet kan stilles: Trenger vi ei ny bok som tar opp brukermedvirkning? Innenfor helse- og sosialfagene mangler det ikke litteratur om denne tematikken. Mye av litteraturen har imidlertid et ganske entydig normativt budskap som viser til og begrunner betydningen av å styrke brukernes medvirkning og innflytelse. Denne boka tar et eksplisitt kritisk perspektiv. En hovedhensikt er å vise at bak den mangfoldige begrepsfloraen rundt medvirkning skjuler det seg ulike interesser og målsettinger. I neste omgang har de ulike forståelsene konsekvenser for implementering og praktisering av brukermedvirkning på ulike nivåer. Som tittelen på boka indikerer: Brukermedvirkningen har mange ansikter.
   

   
    I arbeidene med forskjellige prosjekter der brukermedvirkningen har stått i fokus, har vi hatt et godt og inspirerende samarbeid med kolleger både ved egen høgskole (Høgskolen i Innlandet) og andre institusjoner. Ikke minst vil vi trekke fram et langvarig samarbeid med professor Ingrid Guldvik ved HINN og med professor Karen Christensen ved Universitetet i Bergen (nå ved Roskilde Universitet). Høgskolen har videre en egen forskningsgruppe om
    
    
    samproduksjon i forskning og tjenesteutvikling som er et viktig diskusjonsforum for tematikken. Endelig vil vi peke på muligheten vi har hatt til å veilede stipendiater på avhandlinger der brukermedvirkning på ulike måter står sentralt som en inspirasjonskilde. Å ha muligheten til å veilede stipendiater er inspirerende, skjerpende og lærerikt.
   

   
    Professor Kjetil Grimastad Lundberg har vært fagfelle på et tidligere utkast av manuset og takkes for verdifulle og konkrete tilbakemeldinger. Forlagsredaktør Ellen Aspelund har vært en kritisk kommentator og har ikke minst minnet oss om betydningen av å komme med konkretiseringer og eksempler. Takk for det!
   

   
    Gjøvik/Lillehammer, oktober 2022
   

   
    
     Ole Petter Askheim
    
    og
    
     Jan Andersen

    Kapittel 1
   

   
    
     
     
     Innledning
    
   

   
   

   
   

   
   

   
   

   
    «Hvem bestemmer hva livet er – de som lever det eller de som bestemmer?». Dette er tittelen på avslutningskapitlet i boka
    
     Pedagogikkens idé og oppdrag
    
    skrevet av professor Tone Sævi (2022). Kapitlet er et bidrag til debatten om kontroll og frihet i skole og barnehage, men kan danne en fin introduksjon til temaet brukermedvirkning. Kravet om brukermedvirkning har kommet som reaksjon mot hvordan brukere av velferdstjenester har opplevd tjenesteapparatet som autoritært og paternalistisk. Spørsmålet fra brukerne er dermed på mange måter det samme som Sævi stiller i sitt kapittel.
   

   
    I dag er brukermedvirkning et begrep som skårer høyt på en liste over velferdsfeltets fremste honnørord. Et søk på «brukermedvirkning» på nettstedet
    
     Regjeringen.no
    
    i september 2021 ga 571 treff i publikasjoner fra regjeringen i perioden 1990–2021. Økningen har særlig vært markant etter årtusenskiftet. Bare 42 treff var fra tiåret 1990–2000. Publikasjoner fra Helse- og omsorgsdepartementet bidro med den største andelen med ca. 1/5 av treffene. Men også der var det bare 14 treff fra perioden 1990–2000.
    
     
      
       1
      
     
    
    I statlige policydokumenter fra 1980-årene er begrepet nesten fraværende (Askheim, 2017). Som vi skal komme nærmere inn på i kapittel 2 var det økt oppmerksomhet om brukernes rett til innflytelse fra 1970-tallet, men det ble brukt andre begreper, og det var i stor grad snakk om medbestemmelse på systemnivå gjennom organisasjonene. Brukermedvirkning som begrep kom inn i velferdspolitikken fra 1990-tallet samtidig som retten til innflytelse ble utvidet til individnivået.
   

   
    Samtidig som brukermedvirkningsbegrepets popularitet har økt, har ulike aktører søkt å legge sin betydning inn i begrepet. Ulike betydninger legges inn i så vel begrepet
    
     bruker
    
    som i
    
     medvirkningsbegrepet
    
    . Braye (2000, s. 9) beskriver brukermedvirkning som «a contested territory» og at litteraturen flommer over av forsøk på å definere begrepet. I en oversiktsartikkel med utgangspunkt i rusfeltet konkluderer Selseng et al. (2021, s. 1) med at «the content of the concept [user involvement] varies significantly, which gave rise to a wide range of ladders, cross tables, and typologies related to different groups of service users». Artikkelen viser videre til studier som viste at brukerne av tjenestene hadde en annen forståelse av begrepet enn forskerne og profesjonene (Bee et al., 2015).
   

   
    I tillegg har nye begreper dukket opp i så vel faglitteratur som i det politiske vokabularet som framhever betydningen av at brukere av velferdstjenester medvirker og har innflytelse over utformingen av eget velferdstilbud. Ikke minst har begrepene empowerment og i de senere årene samproduksjon og samskaping preget offentlige dokumenter og litteratur på velferdsfeltet. I tillegg til disse vil begrepene anerkjennelse,
    
    
    kapabilitet og recovery der medvirkningsperspektivet står sentralt, presenteres og diskuteres i boka. Begrepene har ulik opprinnelse og historie og kan knyttes til forskjellige deltakelsesidealer og velferdspolitiske diskurser. Hva skiller, og hva forener begrepene? – eller er det snakk om «same shit, new wrapping?». Og ikke minst – hva slags konsekvenser har de ulike forståelsene av begrepene for velferdspolitikken, organisering av velferdsforvaltningen, tjenesteutforming og utøvelsen av helse- og sosialfaglig arbeid?
   

   
    Et hovedbudskap i boka er at en må gå bak de normative begrepene, og at de må analyseres i konteksten de framkommer og opererer i. Hva innebærer brukermedvirkning slik begrepet framstår i de ulike velferdspolitiske diskursene? Og hvordan transformeres de ideologiske prinsippene i politikken når de iverksettes på ulike nivåer i samfunnet, og hvilke hensyn og avveininger ligger bak? Hvilke føringer gir diskursene for hvordan tjenestene organiseres og hvordan fagpersonene søker å iverksette brukermedvirkning i den daglige samhandlingen med brukerne? Og kan brukermedvirkning praktiseres på samme måte overfor ulike brukergrupper som f.eks. utviklingshemmede, personer med psykiske lidelser, sykehjemsbeboere, personer med rusproblemer, sosialhjelpsmottakere og unge arbeidsløse på NAVs
    
    
    
    
    aktiviseringsprogrammer? Hvilke utfordringer og dilemmaer vil fagpersonene møte innenfor de ulike rammene der de opererer?
   

   
    Et viktig poeng blir dermed at brukermedvirkning, empowerment, samskaping og de andre begrepene som analyseres i boka og hvordan de søkes iverksatt, også handler om politikk og maktforhold der ulike interesser både samhandler og kan stå i motsetning til hverandre. Å skape en økt bevissthet om dette er viktig for framtidas fagutøvere. Det er perspektiver som bør styrkes i utdanningene til velferdsfeltet på så vel bachelor- som masternivået, men også formidles tydelig til fagpersoner som på ulike måter står i felten i dag. Like viktig er det å involvere brukerrepresentanter, brukerorganisasjonene og brukere og
    
    
    pårørende til brukere mer generelt i debatten rundt hva medvirkning er og bør være.
   

   
    Mer konkret er boka bygd opp på følgende måte: I bokas innledende kapitler (kapittel 2–5) presenteres og analyseres kritisk de ulike begrepene. Et viktig og gjennomgående poeng er å vise hvordan begrepene kan knyttes til ulike diskurser, og også at de kan innebære en styring av brukerne som skjules eller tåkelegges av en positiv begrepsinnpakning (kapittel 6). Kapitlene følges av et kapittel som går mer konkret inn på hvordan begrepsbruk og språk innebærer makt og har konsekvenser for hvordan tjenestebrukerne møtes (kapittel 7).
    
    
    De to neste kapitlene (8 og 9) går mer konkret inn på implementeringen av brukermedvirkning på henholdsvis tjenestenivå (hvordan organisering og strukturering av tjenestene setter rammer for brukermedvirkningen) og på «bakkenivå» (den daglige samhandlingen mellom tjenesteyterne og brukerne). Det empiriske grunnlaget her er de kommunale omsorgstjenestene overfor ulike brukergrupper, som vi studerer i prosjektet «Making user participation work – from policy to practice» (2014–2019). I kapittel 10 tar vi for oss brukermedvirkning på systemnivå gjennom representasjon (i råd, utvalg mv.). I tillegg er det et kapittel (11) som tar opp brukermedvirkning i forskning. Dette er et område der betydningen av brukermedvirkning i økende grad vektlegges som både et ønske og et krav.
   

   
    I kapittel 12 stilles spørsmålet om det positive budskapet kan overskygge andre og mer problematiske sider ved ønskene og forventningene om brukernes medvirkning og innflytelse, og kapitlet går inn på utfordringer og dilemmaer tjenestene vil kunne møte mellom slike krav og hva som tjenesteutøverne mener er til det beste for brukerne. Her stilles med andre ord spørsmålet om brukerne alltid vet sitt eget beste og om brukernes uttrykte ønsker og behov er uangripelige. Har ikke fagpersonene også en plikt og et ansvar for å møte brukerstemmene med et kritisk blikk? Videre diskuteres i hvilken grad brukerstemmene slik de framkommer i offentligheten, representerer brukerne, eller om de samtidig kan bidra til å holde nede og medvirke til at de «tause stemmene» blir enda tausere og ikke kommer til orde?
   

   
    Boka avsluttes med et kapittel som maner til analyse og
    
    
    refleksjon både rundt begrepene og til praksisen de innbyr til. Med andre ord: Hvilket ansikt skjuler seg bak begrepene når vi møter dem?

    Kapittel 2
   

   
    
     
     
     Hva er en bruker – og hva er brukermedvirkning?
    
   

   
   

   
   

   
   

   
   

   
    Begrepene vi bruker for å beskrive de som mottar velferdstjenester, er metaforer som indikerer hvordan disse personene betraktes (McDonald, 2006). Samtidig bidrar begrepene til å karakterisere relasjonen mellom den enkelte tjenestemottaker og tjenesteyterne, og hva som foregår i relasjonen. Slik sett er begrepene viktige ved at de konstruerer opp identiteter, og de identifiserer ulike relasjoner og maktforhold. Hvordan behovene til personer som trenger velferdstjenester defineres og hvordan personene kategoriseres, beskrives da også som kjernediskusjoner i etterkrigstidas velferdsstat (Eskelinen et al., 2010).
   

   
    Som nevnt i kapittel 1 var det først på 1990-tallet begrepene bruker og brukermedvirkning for alvor kom inn i terminologien i velferdspolitikken. Innenfor de ikke-somatiske tjenestene erstattet brukerbegrepet begreper som pasient og klient. Brukerbegrepet erstattet begreper som pasient og klient, med unntak for de somatiske helsetjenestene som fortsatt benytter
    
    
    
    
    pasientbegrepet. Endringen henger sammen med at begrepene pasient og klient ble assosiert med et autoritært og paternalistisk tjenesteapparat, dominert av allvitende, dominerende profesjoner og der personene som mottar tjenester eller ytelser, skulle være passive og adlydende. Hem (2013) viser til at
    
    
    pasientbegrepet går tilbake til det latinske ordet «patiens», som bl.a. hadde betydningen «som lider» eller «lidende», noe mange som oppsøker helsevesenet, ikke finner særlig dekkende. Begrepet knyttes også til «sykdom», og mange som får velferdstjenester, får bistand ut fra andre årsaker. Det kan f.eks. gjelde personer med rusproblemer eller funksjonsnedsettelser.
    
    
    Pasientbegrepet innebar dermed også en sykeliggjøring av personene og en individualisering av problemer som har sosiale årsaker.
   

   
    Også
    
    
    klientbegrepet gir assosiasjoner til et autoritært og paternalistisk tjenesteapparat. Opphavet til begrepet er det latinske «cliens», som var betegnelsen på en person som stiller seg under en mektig manns beskyttelse (Hem, 2013). En klient blir en person det skal gjøres noe med i betydningen å gjøre vedkommende til gjenstand for faglige innsikter og metoder (Eide, 2012).
    
    
    Klientbegrepet ses dermed som en objektivering og passivisering av individet. En konsekvens kan videre innebære en «klientifisering» av personen, at hun eller han blir værende i rollen som klient.
   

   
    
    
    Brukerbegrepet representerer et forsøk på å etablere en mer nøytral og beskrivende begrepsbruk knyttet til rollen til personer som har behov for velferdstjenester. Sekretariatet for modernisering og effektivitet i helsesektoren (SME) i Sosialdepartementet uttalte f.eks. på 1990-tallet at for helsetjenesten er brukerne personer «som har opplevd behov for helsetjenester, som oppsøker eller kommer i kontakt med helsetjenesten for å få råd og/eller hjelp til å bli frisk eller bli friskere, få pleie, bli smertefri eller til å bedre sin funksjonsevne» (Andreassen, 2005, s. 20). Samtidig signaliserer begrepsendringen en overgang fra å se på mottakerne av velferdstjenester som passive objekter til å se på dem som aktive subjekter, mennesker som kan virke med og øve innflytelse på tjenestene for derigjennom å gjenvinne herredømme i eget liv (McLaughlin, 2009b; Eide, 2012). Det er i så måte illustrerende at den såkalte attføringsmeldinga fra 1992 (St.meld. nr. 39 (1991–92)) var et av de første offentlige dokumentene der ordet bruker ble introdusert som et bedre alternativ enn tidligere ordbruk (Hansen et al., 2013).
   

   
    Brukerbegrepet som nøytralt og beskrivende møter likevel kritikk. Som vi skal komme nærmere tilbake til i kapittel 7, innebærer språk og valg av begreper også maktutøvelse og påvirker oppfatningen av de som omtales. Kritikken handler om at begrepet setter fokus på ett kjennetegn eller en rolle ved individet og at det er dette som danner grunnlaget for vedkommendes identitet slik den vurderes utenfra. Hansen et al. (2013) viser f.eks. til at de våren 2010 så en annonse i Bergens Tidende der det ble presisert at utleierne ikke ønsket
    
    
    NAV-brukere, og forfatterne registrerte etter det flere liknende annonser.
   

   
    I en del tilfeller vil tjenestene angå flere personer. Da skilles det gjerne mellom
    
    
    primærbrukere og
    
    
    sekundærbrukere (Rønning & Solheim, 1998). Sekundærbrukerne vil først og fremst være
    
    
    pårørende til personer som trenger tjenester. Det kan f.eks. handle om eldre med omfattende omsorgsbehov, personer med utviklingshemming, rusproblemer eller psykiske lidelser. Her vil det være slik at det både kan være sammenfall og konflikt mellom interessene til
    
    
    primær- og
    
    
    sekundærbrukerne (Rydeman et al., 2012). Sekundærbrukerne vil ofte opptre som talspersoner og støttespillere for primærbrukerne. Forskning innen ulike tjenesteområder viser samtidig at
    
    
    pårørende kan slite seg ut og oppleve lojalitetskonflikter mellom hva primærbrukerne ønsker og egne behov for avlastning (Bjørkquist & Hansen, 2017; Breimo, 2014; Slagsvold et al., 2009; Tøssebro et al., 2014). I en studie av
    
    
    pårørende til personer med nevrologiske skader og kognitiv svikt viser Skarli (2021a) til at primærbrukerne ikke nødvendigvis ser de
    
    
    pårørendes situasjon fordi de ikke har evnen til å betrakte sin egen situasjon eller se konsekvensene av egne valg og handlinger.
   

   
    Uansett hvilke betegnelser som brukes om de som er brukere av velferdstjenester, er det vanskelig å tenke seg at relasjonen mellom personer som mottar tjenester og tjenesteapparatet ikke vil ha innslag av asymmetri. En person er i kontakt med tjenesteapparatet fordi han eller hun trenger noe som tjenestene kan bidra med. Å reflektere over og være bevisst på hvilke begreper som brukes og hvilken betydning begrepene har for praksis og relasjonen mellom de som er i mottakerrollen og de som er ansatte i tjenestene, blir dermed også viktig.
   

   
    
    
    Brukermedvirkning – graderinger og nivåer
   

   
    
    
    
    
    Brukermedvirkningsbegrepet opererer på ulike nivåer og kan dekke over svært ulike former for medvirkning. Et grunnleggende skille går mellom
    
    
    brukermedvirkning på individ- og på
    
    
    systemnivå (Rønning & Solheim, 1998; Andreassen, 2005). På individnivå handler brukermedvirkningen om at enkeltindividet har muligheter for å påvirke sitt eget hjelpetilbud. Medvirkning på systemnivå innebærer at brukere av tjenesteapparatet påvirker utformingen av velferdstjenestene mer generelt. Medvirkningen dreier seg om systemet rundt de individuelle hjelperelasjonene, om tjenesteapparatets utforming og om velferdspolitikken (Andreassen, 2005). En slik medvirkning kan skje gjennom deltakelse i råd, utvalg o.l. eller gjennom å uttale seg om politiske utspill på velferdsområdet. Medvirkningen skjer da gjennom representasjon, gjennom at representanter for brukerne deltar på brukergruppas vegne eller som representanter for brukerne. Systemperspektivet blir utdypet nærmere i kapittel 10.
   

   
    Når
    
    
    
    
    brukermedvirkningsbegrepet kan framstå som uklart, knyttes det ofte til at graden av medvirkning framstår som uklar. En mye referert kilde i litteraturen er Shelley
    
    
    Arnsteins såkalte stige for brukermedvirkning (ladder of participation) (Arnstein, 1969), opprinnelig konstruert for å skissere borgernes involvering i planleggingsprosesser. Stigen opererer med åtte trinn fordelt på tre hovedgrupper som angir graden av medvirkning. De to første, karakterisert som manipulering og terapi, beskrives som ikke-deltakelse. De tre neste kalles symbolsk deltakelse (tokenism), omtalt som informasjon, konsultasjon og representasjon. Brukerne gis tilsynelatende innflytelse, men maktforholdene endres ikke. Det øverste trinnet viser til grader av makt til sivilbefolkningen, angitt som partnerskap, delegert makt og borgerkontroll.
   

   
    [image: Arnsteins stige (Arnstein, 1969)]
   

   
    
     Figur 2.1
    
    Arnsteins
    
    
    stige (Arnstein, 1969)
   

   
    Stigen illustrerer at graden av brukermedvirkning handler om graden av maktutøvelse og maktoverføring, samtidig som den indikerer at en maktutøvelse fra tjenesteapparatet kan skje uten at brukeren nødvendigvis er bevisst det eller enig i det. Dette kommer vi nærmere tilbake til i kapittel 6.
   

   
    Det har kommet kritiske synspunkter på, samt modifiseringer av, Arnsteins stige opp gjennom årene (for eksempel May, 2006; Tritter & McCallum, 2006; Rosen & Painter, 2019). Tritter og McCallum (2006) mener at Arnsteins stige er en hierarkisk modell for medvirkning som ikke fanger opp dynamikken i brukermedvirkningen, eller de ulike kontekster og brukertyper som medvirkningen fungerer i. De argumenterer for at slike modeller bør ha «flere stiger» som reflekterer ulike kategorier av brukere og som bør ha ulikt antall trinn. Videre er det behov for bruer mellom stigene. Forfatterne mener også at Arnsteins modell ikke tar høyde for at noen brukere ikke ønsker å medvirke. Tritter og McCallum (2006, s. 164) framhever også at Arnsteins modell betrakter makt som et
    
    
    nullsumspill: «Arnstein’s approach conceptualises user involvement activity as a contest between two parties wrestling for control over a finite amount of power.» Derved ser modellen bort fra en komplementaritet mellom ulike former for kunnskap og at et mål med brukermedvirkning kan være å bryte ned grenser, dele erfaringer og utvikle forståelse (jf. kapittel 4 om makt som
    
    
    pluss-sum). May (2006) hevder at mange tolker Arnsteins stige på en normativ måte slik at man bør etterstrebe og klatre oppover i stigen, altså at det er bedre med brukermedvirkning på toppen av stigen enn på bunnen. Det er mer moralsk overlegent, ideologisk mer komfortabelt, mer ønskelig eller mer sosialt akseptert. May lanserer en alternativ måte å komme rundt den hierarkiske karakteren for stigen ved heller å benytte en stjerneform.
   

   
    
    
    
    
    
    
    Brukerdiskurser og medvirkningsdiskurser
   

   
    Når brukerbegrepet framstår som uklart, skyldes det også at begrepet knyttes til ulike velferdspolitiske
    
    
    
     diskurser
    
    . En
    
    
    diskurs kan enkelt defineres som en organisering av kunnskap og tankemønstre som ligger til grunn for hvordan et fenomen defineres og uttrykkes språklig og som uttrykker makt (
    
    
    Foucault, 1981). McLaughlin (2009b) knytter brukerbegrepet til en
    
    
    
    
    
     konsumentdiskurs
    
    og en
    
    
    
    
    
     demokratidiskurs
    
    . Brukeren ses primært på som henholdsvis
    
     konsument
    
    og
    
     borger
    
    .
   

   
    I
    
    
    konsumentdiskursen står tillit til individets evne og dermed rett og frihet til å foreta valg i eget liv som det grunnleggende utgangspunktet. Tjenestenes oppgave blir å legge til rette for og utvikle tilbud som best kan ivareta brukernes ønsker og interesser. Løsningen blir å utvikle et tjenestemarked der brukerne kan velge de tjenestene som er best i stand til å ivareta deres behov. Disse tjenestene vil dermed bli valgt. De som ikke kan ivareta brukernes interesser, vil ikke benyttes og dø bort. Ut fra et konsumentperspektiv vil det dermed være de beste, i betydningen brukerorienterte, tjenestene som overlever.
   

   
    Innen en
    
    
    
    
    demokratidiskurs knyttes brukerrollen til brukerens rettigheter som likeverdig samfunnsborger. Borgerrollen med de rettigheter og plikter den innebærer, er den primære rollen. Et overordnet perspektiv her blir dermed hvordan velferdstilbudene sikrer brukernes rettigheter og ivaretar menneskeverdet for de som bruker tjenestene. Slike mål blir dermed også delmål innenfor et mer overordnet samfunnssyn om å sikre likestilling og likeverd.
   

   
    I begge tilfelle ses aktiv deltakelse fra tjenestebrukerne som grunnlag for å sikre gode og tilpassede tjenester for dem. Begrunnelsene for deltakelse og hvordan den skal skje, er likevel forskjellig.
   

   
    I de senere årene har en
    
    
    diskurs som ser på brukeren som en
    
     samprodusent
    
    eller
    
     samskaper
    
    ,
    
    
    fått en framtredende posisjon i velferdspolitikken, i tillegg til de to nevnte (Agger & Tortzen, 2015; Carr, 2012; Brandsen et al., 2018). Vi skal behandle disse to begrepene og nyanser mellom dem i kapittel 4, men her slå fast at begrepene i stor grad glir over i hverandre og brukes om hverandre (Voorberg et al., 2015).
   

   
    
    
    Samproduksjons-/
    
    
    samskapingsdiskursen markerer opposisjon mot en hierarkisk tilnærming i tjenesteutformingen, der tjenesteyteren ses som den aktive eksperten og brukeren inntar en passiv mottakerrolle som pasient og klient. Men den tar også avstand fra konsumentinnrettingen, der brukerens rolle avgrenses til å være en konsument av tjenester (Hunter & Ritchie, 2007b; Pestoff, 2006). Sam-prefikset tydeliggjør det sentrale budskapet i diskursen. Et hovedpoeng er at brukerne ses på som kompetente samfunnsborgere med ressurser og kompetanse som kan gjøre tjenestene bedre og som er komplementær til tjenestenes. Brukeren ses derfor også som en medprodusent eller medskaper og likeverdig bidragsyter i tjenesteutviklingen.
    
    
    
    
    Samproduksjonsbegrepet ble opprinnelig primært knyttet til samhandling mellom tjenesteyterne og tjenestebrukerne, men senere definisjoner inkluderer også
    
    
    pårørende, frivillige organisasjoner og sivilsamfunnet som sentrale aktører i samproduksjonen av tjenester (Pestoff, 2012; Realpe & Wallace, 2010).
   

   
    Ved siden av retten til å medvirke og tiltroen til brukerens kompetanse kjennetegnes også samprodusent- og samskapingsdiskursen av en tydelig ansvarsdimensjon. Den understreker individets ansvar for egen helse, men også for å være en aktiv deltaker i fellesskapet som individet er del av. Ansvarsdimensjonen innenfor ulike perspektiver av brukermedvirkning behandles nærmere i kapittel 6.
   

   
    Hvilken brukerrolle som står i sentrum, vil gjenspeiles i hvordan diskursene begrunner og framstiller medvirkning. I velferdslitteraturen brukes ofte Albert O. Hirschmans bok
    
     Exit, Voice, and Loyalty
    
    (1970) for å vise hvordan de ulike
    
    
    brukermedvirkningsdiskursene får ulike konsekvenser for hvordan brukermedvirkningen implementeres (Andersen, 2020; Monrad, 2020). Hirschman skiller mellom to ulike former for responser når organisasjoner ikke oppfattes å ivareta folks interesser på en tilfredsstillende måte:
    
    
    Exit og
    
    
    voice.
    
     Exit
    
    innebærer at brukeren går ut av organisasjonen han/hun er knyttet til og velger en annen som på bedre måte kan ivareta hans/hennes interesser. Strategien knyttes til
    
    
    konsumentdiskursen der retten og muligheten til å velge tjenester er grunnleggende.
    
     Voice
    
    innebærer at en bruker benytter sin stemme til å påvirke og endre organisasjonen. Strategien knyttes til brukeren som borger med rettigheter til å influere på forhold som har betydning for ens livssituasjon. Gjennom demokratisk påvirkning fra brukerne skal tjenestene ivareta og sikre deres rettigheter som samfunnsborgere. Dette kan i praksis innebære konflikter og konfrontasjoner, men skjer innenfor demokratiske spilleregler det er enighet om. Samproduksjons- eller samskapingsdiskursen tar utgangspunkt i en tillitsfull dialog mellom bruker og tjenesteyter. Ved at bruker og tjenesteprodusent eller tjenesteyter går inn i et tillitsbasert samarbeid der deres respektive kompetanser kommer fram, realiseres de optimale tjenestene.
   

   
    Et annet skille mellom diskursene går mellom begrepene
    
    
    
     output
    
    og
    
    
    
    
    
     outcome
    
    (Duckett & Swerissen, 1996; Schreyer, 2012). Output-begrepet knyttes til tjenesteproduksjonen og hvordan tjenestene framstår, mens
    
    
    outcome knyttes til i hvilken grad og på hvilken måte tjenestene bidrar til å bedre den enkeltes livssituasjon slik han eller hun vurderer det. Output kan f.eks. handle om hvordan et arbeidstreningsopplegg utformes eller hvordan et botilbud for funksjonshemmede legges til rette, mens
    
    
    outcome handler om hvordan brukernes livssituasjon og livskvalitet påvirkes, hva som i den internasjonale faglitteraturen karakteriseres som «well-being» (Ruggeri et al., 2020). Det er dermed også en nær sammenheng mellom begrepene. Sagt på en annen måte handler output om aktivitet, handlinger og tiltak som bidrar til
    
    
    outcome, og det er vanskelig å definere kvaliteten på output uten samtidig å ha blikk for hva slags
    
    
    outcome output resulterer i. I en brukermedvirkningssammenheng knyttes output-begrepet til rettighets- og
    
    
    konsumentdiskursene, mens
    
    
    samproduksjonsdiskursen knyttes til
    
    
    outcome (jf. kapittel 8). Det er i hvilken grad tilbudene gir brukerens innflytelse over sin livssituasjon som her er i fokus.
   

   
    I tillegg til disse tre diskursene kan brukermedvirkning også ha en instrumentell begrunnelse (Ørstavik, 2002; Sverdrup et al., 2005). Dette er en begrunnelse som gjerne kommer «ovenfra», fra tjenestenivået. Begrunnelsen handler om at tiltak og tjenestetilbud blir mer vellykkede hvis en har brukerne med seg og kan knyttes til ulike mål, så vel økonomisk effektivitet som terapeutiske effekter. Hvis brukeren medvirker i et arbeidstreningstiltak, et behandlingstiltak e.l., er sjansen større for at tiltaket lykkes. Her er med andre ord brukermedvirkning primært et virkemiddel for å nå et definert mål, medvirkningen er ikke et mål i seg selv.
   

   
    En instrumentell tilnærming til brukermedvirkning finner vi ikke minst innenfor helsefeltet. Folkehelseinstituttet har utarbeidet kunnskapsoversikter over effektene av brukermedvirkning på området psykisk helse og rus (Langøien et al., 2021). I kunnskapsoppsummeringen defineres effekt som «nedgang i symptomer, bedring i funksjon og tilfredshet hos bruker,
    
    
    pårørende og ansatte og recovery-orienterte bedringsprosesser». Oppsummeringen danner et viktig grunnlag for nasjonale anbefalinger som Helsedirektoratet utarbeider om brukermedvirkning på dette området.
   

   
    Folkehelseinstituttet har også søkt etter studier som har identifisert effekter av brukermedvirkning i barnevernet og i institusjoner for barn og unge, knyttet til i hvilken grad barnas medvirkning hadde betydning for deres helse, livskvalitet og mestring. De fant at det i liten grad var studier som direkte hadde studert slike effekter og dermed kunne gi gode svar på spørsmålsstillingen (Kurtze et al., 2016; Ormstad et al., 2020).
   

   
    Fra brukerhold reises det kritikk mot en slik tilnærming som synes å være på frammarsj, men som oppfattes som en instrumentalisering og innsnevring av de demokratiske intensjonene i brukermedvirkningspolitikken (Beresford, 2020; Brown & Jones, 2021).
   

   
    Service users were primarily concerned with living their lives on more equal terms, to get the help they needed and be part of mainstream society, rather than on the nature of the service system and informing it (Beresford, 2020, s. 2).
   

   
    
    
    Brukermedvirkning i den norske velferdspolitikken
   

   
    Selv om
    
    
    
    
    brukermedvirkningsbegrepet kom inn i den norske velferdspolitikken på 1990-tallet, betyr det ikke at det ikke tidligere var noe oppmerksomhet på medvirkning fra brukerne. Fra 1970-tallet foregikk det en ideologisk og verdimessig dreining med vekt på brukergruppers rettigheter. Men det ble brukt andre begreper enn brukermedvirkning. Begrepene som ble brukt, var «medbestemmelse» og «medinnflytelse». Det var
    
    
    medvirkning på systemnivå som dominerte. Medvirkningen skulle skje via interesseorganisasjoner, gjennom representasjon i råd og utvalg og gjennom å uttale seg i høringer. Andreassen (2004) sammenlikner utviklingen med framveksten av arbeidstakernes rett til medbestemmelse og innflytelse i saker som angikk dem. Hun viser til at da betydningen av brukererfaringer fikk politisk gjennomslag og sin spesielle utforming, kan det ses i lys av den politiske mulighetsstrukturen kravene vokste fram i, i den norske tradisjonen med en forhandlende stat og politiske demokratiseringsambisjoner. De korporative prinsippene fra arbeids- og næringslivet der organisasjonene ble trukket inn i et formelt samarbeid med statlige myndigheter, ble utvidet til en «generell korporatisme under forvaltningen» (Andreassen, 2004, s. 89).
   

   
    Når
    
    
    
    
    brukermedvirkningsbegrepet kom inn i velferdspolitikken, handlet det på mange måter om at retten til innflytelse utvides til
    
    
    individnivået. Brukernes individuelle rett til innflytelse og medbestemmelse understrekes som en grunnleggende demokratisk menneskerett.
    
    
    Rettighetsperspektivet manifesteres gjennom at individuelle
    
    
    brukerrettigheter ble lovfestet. I 1999 ble
    
    
    lov om pasientrettigheter vedtatt (endret til pasient- og brukerrettighetsloven i 2011). Ut fra loven ble retten til nødvendig helsehjelp fra de kommunale helse- og omsorgstjenestene og spesialisthelsetjenesten regulert, men den regulerer også pasientens og brukerens rett til medvirkning og rett til informasjon om egen helsetilstand, hva helsehjelpen innebærer og mulige risikoer og bivirkninger av helsehjelpen. I 2001 ble retten til å få utarbeidet en
    
    
    individuell plan for personer med «langvarige og koordinerte tjenester fra det offentlige hjelpeapparatet» hjemlet i pasientrettighetsloven. Lovhjemlingen ble senere utvidet til
    
    
    
    
    helse- og omsorgstjenesteloven, lov om psykisk helsevern og lov om spesialisthelsetjenesten. I
    
    
    lov om barneverntjenester ble barnets rett til «å medvirke i alle forhold som berører barnet etter loven» lagt inn i loven i 2018 (Lov om endringer i barnevernloven 2018).
   

   
    
    
    Begrepene samproduksjon og samskaping fikk sitt gjennombrudd i den norske velferdspolitikken gjennom utredningen
    
    
    
    
    
     Innovasjon i omsorg
    
    (NOU 2011: 11), der samproduksjon og samskaping framstilles som grunnleggende prinsipper for utvikling av tjenestene framover (for utdyping, se kapittel 4). Utredningen understreker at framtidas velferdsutfordringer skaper et åpenbart behov for å bringe sammen helt nye grupper på tvers av skillet mellom offentlig sektor og sivilsamfunn. Kjernen i samskapingen framstilles som utvikling av nye relasjoner mellom brukere,
    
    
    pårørende, ansatte i den berørte sektoren, eksperter og andre relevante aktører (s. 56). Samproduksjonsprosessen framstilles som «en bevegelse fra et mottaker- og konsumentperspektiv til et medborgerperspektiv, der folks dagligliv og egne aspirasjoner, behov og mål blir tatt på alvor og lagt til grunn for tjenesteutforming» (s. 57). Utredningen lanserer hva den kaller «
    
    
    den andre
    
    
    samhandlingsreformen», der en mobilisering av ressurser i samspill mellom offentlige tjenester og brukere, familie, nettverk og lokalsamfunn er hovedmålet.
   

   
    Brukermedvirkning gjennom samskaping og samproduksjon har senere blitt videreført i velferdspolitikken på tvers av ulike regjeringskonstellasjoner. Det har vært bred tverrpolitisk enighet om prinsippene slik det slås fast i den såkalte omsorgsmeldinga (Meld. St. 29 (2012–2013), s. 13):
   

   
    Morgendagens omsorg forutsetter samarbeid mellom stat og kommune, samarbeid mellom ansatte og ledere, samarbeid mellom tjenesteyter, brukere og
    
    
    pårørende.
   

   
    Fra slutten av 1990-tallet og utover på 2000-tallet framsto en
    
    
    
    
    konsumentdiskurs tydeligere i velferdspolitikken. Dette var en periode der debatten om modernisering av offentlig sektor var sterkt i fokus. Bakgrunnen var at det i Norge, som ellers i den vestlige verden utover på 1980-tallet, skjedde et ideologisk skifte i velferdspolitikken og i hvordan en betraktet forholdet mellom brukerne av velferdstjenester og den offentlige velferdsproduksjonen. Offentlig sektor ble sett på som kostnadskrevende, tungrodd, ineffektiv og paternalistisk. Det kom fram økende krav om modernisering, fornyelse og effektivisering av det offentlige. Forvaltningen som tjenesteprodusent og serviceorgan kom mer i fokus. En viktig påvirkningskilde var den såkalte
    
    
    
    
    new public management-tenkningen (
    
    
    NPM) inspirert av privat sektor og med vektlegging av markedsorientering og fokus på tjenestebrukerne som kunder (Ramsdal & Skorstad, 2004; Elvbakken & Malterud, 2021).
   

   
    På lovgivningsområdet manifesterte tendensen seg ved at kommunene fikk lovfestet frihet til å avgjøre hvordan de ville organisere sine helse- og omsorgstjenester (lov om kommuner og fylkeskommuner, 1992). De kunne selv avgjøre om de ønsket å organisere tjenestene i kommunal regi eller om de ville slippe til private ikke-kommersielle og/eller kommersielle aktører. En slik frihet gjentas i lov om kommunale helse- og omsorgstjenester (2011). Fritt sykehusvalg for pasientene ble lovfestet i
    
    
    pasientrettighetsloven fra januar 2001.
   

   
    Selv om
    
    
    konsumentdiskursen fikk en tydeligere plass i velferdspolitikken, kjennetegnes politikken likevel av at det markeres distanse til en rendyrket markedsinnretting. Trygstad et al. (2006) viser til at i de skandinaviske landene ble
    
    
    NPM først og fremst betraktet som et nødvendig virkemiddel for å konsolidere det offentliges kjerneoppgaver for på sikt å øke effektiviteten og styrke virksomheten. Velferdsstaten skulle bli mer lydhør overfor tjenestemottakerne gjennom å legge til rette for brukermedvirkning (Andreassen, 2013). Moderniseringen skulle med andre ord skje innenfor fellesskapets rammer og for å trygge og bedre fellesskapsløsningene. Konsumentdiskursen preges dermed av en reservasjon mot kommersialisering og rendyrket markedsinnretting som det var betydelig politisk enighet om. Det er likevel betydelige forskjeller mellom de nordiske landene på dette området. Markedsdiskursen fikk langt mindre gjennomslag i Norge enn særlig i Sverige og Finland (Szebehely & Meagher, 2013).
   

   
    Gjennom skiftet til en borgerlig regjering i 2013 forsterkes
    
    
    konsumentdiskursen. I den politiske plattformen for den første Solberg-regjeringen (Høyre og Frp) vises det til at:
   

   
    Regjeringen vil ta i bruk alle gode krefter for å sikre pasientene helsetjenester med høy kvalitet til rett tid, mer valgfrihet og større mangfold i tilbudet (s. 3) (…) Regjeringen vil legge til rette for private og frivillig initiativ, og slippe flere til også innen velferdstjenestene. Det vil skape mer innovasjon, større valgfrihet og et mer variert tilbud til et mangfold av brukere (Regjeringen, 2013, s. 4).
   

   
    Retten til å velge videreføres i den såkalte
    
    
    Granavolden-erklæringen, som utgjorde den politiske plattformen for regjeringen som utgikk fra Høyre, Fremskrittspartiet, Venstre og Kristelig Folkeparti i 2019 (Regjeringen, 2019).
   

   
    Det er særlig når det gjelder brukernes frihet til å velge tjenesteleverandør av helse- og omsorgstjenester at politikken fra de Høyre-dominerte regjeringene skiller seg ut fra de sosialdemokratisk dominerte regjeringene. Regjeringen ønsket å innføre frie
    
    
    brukervalg og å øke kjøpet av private helsetjenester for å redusere helsekøene (for utdyping, se kapittel 8).
   

   
    Da Arbeiderpartiet og Senterpartiet kom til makten etter stortingsvalget i 2021, varslet de en reversering av konsumenttenkningen. I den såkalte
    
    
    
    
    Hurdalsplattformen understrekes det at «dagens markedstenkning og målstyring og privatisering i helsetjenesten må reduseres» (s. 58). Politikken skal framover preges av «en sterk offentlig helsetjeneste styrt av fellesskapet», og det understrekes at dette «er avgjørende i kampen mot økte sosiale og geografiske forskjeller og mot en todeling av helsetjenesten» (s. 58).
   

   
    Men samskapingsperspektivet i velferdsproduksjonen, slik det ble presentert i de omtalte dokumentene fra NOU 2011: 11 og utover, videreføres. Et av regjeringens viktigste prosjekter er en «
    
    
    
    
    tillitsreform i offentlig sektor» der de ansatte gis tid og tillit til å gi brukerne bedre tjenester, og som skal utformes i tett og forpliktende samspill med brukerorganisasjoner, tillitsvalgte og ledelsen i alle store offentlige virksomheter (Kommunal- og distriktsdepartementet, 2021). Og det gode samarbeidet med ideelle aktører og
    
    
    pårørende skal videreutvikles. Tankegangen bak tillitsreformen omtales nærmere i kapitlet om samproduksjon og samskaping (kapittel 4).

